ការសំភាសន៍របស់អ្នកមីង កង ស៊ីម

ធ្វើឡើងនៅភូមិផ្នត់ដំរីខាងត្បូង ឃុំដំរិល ស្រុកអូររាំងឪ

ខេត្តត្បូងឃុំ

ធ្វើឡើងនៅថ្ងៃទី១៥ ខែ០៤ ឆ្នាំ២០១៨

ក៖ អ្នកសំភាសន៍គេឈ្មោះ គង់ ចាន់ណាក់ ខ៖ អ្នកដែលត្រូវបានគេសំភាសន៍ឈ្មោះ កង ស៊ីម

ការសម្ភាសន៍ជីវប្រវត្តិសង្ខេបរបស់អ្នកមីង កង ស៊ីម

ក៖ ជាដំបូង ជំរាបសួរអ្នកមីង អញ្ចឹងខ្ញុំឈ្មោះ គង់ចាន់ណាក់ ហើយខ្ញុំមកពីគំរោងជីវប្រវត្តិផ្ទាល់ខ្លួន របស់ប្រជាជនកម្ពុជា ដែលធ្វើឡើងដោយសកលវិទ្យាល័យ BYU នៅសហរដ្ឋអាមេរិច ហើយការ សំភាសន៍នេះ ធ្វើឡើងនៅថ្ងៃទី១៥ ខែ០៤ ឆ្នាំ២០១៨ ហើយអញ្ចឹងអ្នកមីង ការសំភាសន៍មួយហ្នឹង យើងនឹងថតជាសំលេង ហើយថតជារូបភាព ដើម្បីផ្ញើរទៅសកលវិទ្យាល័យ BYU នៅសហរដ្ឋ អាមេរិច ហើយយើងនឹងយកដាក់លើ Website នៅសហរដ្ឋអាមេរិច។ អញ្ចឹង តើអ្នកមីងយល់ព្រម អោយពួកយើងយករូបភាព និងសំលេងរបស់អ្នកមីង យកទៅដាក់នៅលើ Website​ របស់សកល វិទ្យាល័យយើងទេអ្នកមីង?

ខ៖ មានថាអី អោយយកចុះ តែកុំអោយតែយកទៅខុសផ្លូវអង្គការណា។

ក៖ ហ្នឹងហើយ! អត់មានខុសផ្លូវ អត់មានទាក់ទងខាងនយោបាយអីទេអ្នកមីង។ ហ្នឹងហើយ! អញ្ចឹង អរគុណច្រើនអ្នកមីង សំរាប់ការអនុញ្ញាតអោយយើង យកសំលេង និងរូបភាពរបស់អ្នកមីងដាក់នៅ លើ Website របស់សាលារៀន ណាអ្នកមីង។

ខ៖ ចា៎‌!

ក៖ ហ្នឹងហើយ! អញ្ចឹង ដំបូងសុំទោសអ្នកមីង តើអ្នកមីងមានឈ្មោះពេញអ្វីដែរ?

ខ៖ ខ្ញុំឈ្មោះ កង ស៊ីម។

ក៖ កង ស៊ីម!

ខ៖ ចា៎!

ក៖ ហ្នឹងហើយ! ហើយចឹង អ្នកមីងមានឈ្មោះហៅក្រៅដែរឬទេ?

ខ៖ អត់មានទេ។

ក៖ អញ្ចឹង! ចុះកាលនៅក្មេងៗអីណាអ្នកមីង តើគេហៅឈ្មោះអ្នកមីងថាម៉េចដែរ?

ខ៖ នៅក្មេងគេហៅយើងថាវ័យយុវជន។

ក៖ អត់ ឈ្មោះរបស់អ្នកមីង មានឈ្មោះអ្វីដែរ?

ខ៖ ឈ្មោះយើងតាដដែលទេតើ។

ក៖ ឈ្មោះស៊ីមដដែលអញ្ចឹងទៅ។​ អញ្ចឹងសំរាប់សព្វថ្ងៃនេះ តើអ្នកមីងមានអាយុប៉ុន្មានហើយ?

ខ៖ មានអាយុហុកសិបបួនឆ្នាំហើយ។

ក៖ ហុកសិបបួនឆ្នាំ ឬអ្នកមីង?

ខ៖ ចា៎!

ក៖ អញ្ចឹង! អ្នកមីងមាននៅចាំថ្ងៃខែឆ្នាំកំណើតរបស់អ្នកមីងទេ?

ខ៖ មិនបានចាំទេលោកក្មួយ។ ចាំតែឆ្នាំកើត តែថ្ងៃខែអត់ដឹងទេ។

ក៖ ហ្នឹងហើយ! កើតនៅឆ្នាំប៉ុន្មានដែរអ្នកមីង?

ខ៖ ខ្ញុំកើតឆ្នាំមមែ តែអត់ចាំថាកើតខែណាថ្ងៃណាទេ អត់ដឹងទេ។

ក៖ ហើយអញ្ចឹងនៅចាំតែឆ្នាំខ្មែរ គឺឆ្នាំមមែ។ អញ្ចឹង តើអ្នកមីងបានកើតនៅកន្លែងណាដែរ?

ខ៖ កំណើតកើតជានៅនឹង។

ក៖ នៅនឹង! អញ្ចឹងនៅនឹង មានឈ្មោះភូមិ ឃុំ អ្វីដែរអ្នកមីង?

ខ៖ ភូមិផ្នត់ដំរីខាងត្បូង ឃុំដំរិល ស្រុកអូររាំឪ ខេត្តកំពង់ចាម ពីមុនមក តែឥឡូវខេត្តត្បូងឃ្មុំ។

ក៖ ខេត្តត្បូងឃ្មុំ! ហើយចុះអ្នកមីង មានបងប្អូនប៉ុន្មាននាក់ដែរ?

ខ៖ ខ្ញុំមានបងប្អូនចំនួនបួននាក់។

ក៖ បួននាក់!

ខ​៖ ស្រីពីរនាក់ ហើយប្រុសពីរ។

ក៖ ហើយសំរាប់អ្នកមីង តើអ្នកមីងជាកូនទីប៉ុន្មានដែរ?

ខ៖ ខ្ញុំជាកូនទីមួយ។

ក៖ កូនទីមួយ ឬអ្នកមីង?

ខ៖ ចា៎!
ក៖ តើអ្នកមីងអាចជួយរៀបរាប់ឈ្មោះរបស់បងប្អូនរបស់អ្នកមីងទាំងបួននាក់បានទេ?

ខ៖ បាន! ទីមួយគឺ កង ស៊ីម, ទីពីរ វង សាត, ទីបី វង រឿន, ទីបួន វង កឺ។

ក៖ ហ្នឹងហើយ! អញ្ចឹង តើអ្នកមីងមាននៅចងចាំ ដូចជារឿងរបស់បងប្អូនរបស់អ្នកមីងទេ កាលនៅក្មេង?

ខ៖ ​នៅពីក្មេងៗឬ?

ក៖ បាទ!

ខ៖ នៅជំនាន់សហករ យើងបែកខ្ញែកគ្នា គឺមិនបានរស់នៅជាមួយប្អូនជាប់លាប់ទេ បែកខ្ញែកគ្នាទៅ ប្អូននៅនឹង ខ្ញុំចេញទៅនៅស្រុកគេទៅ។

ក៖​ អញ្ចឹងហ៎! អញ្ចឹង ពេលនៅក្មេងៗ តើអ្នកមីងចូលចិត្តធ្វើអ្វីខ្លះជាមួយបងប្អូនរបស់អ្នកមីង?

ខ៖ នៅពីក្មេងៗឬ?

ក៖ បាទ!

ខ៖ គ្មានធ្វើអ្វីទេ មកពីកៀរវិញនឹង អោយមើលក្របីមើលគោតែប៉ុណ្ណោះ ហើយនឹងធ្វើស្រែជាមួយបងប្អូននឹង។

ក​៖ ហើយអញ្ចឹង សព្វថ្ងៃនេះពួកគាត់រស់នៅឯណាដែរអ្នកមីង?

ខ៖ សព្វថ្ងៃនេះពួកគាត់រស់នៅក្នុងភូមិនេះទាំងអស់គ្នា។

ក៖ អូ! នៅក្នុងភូមិនឹងទាំងអស់គ្នា។

ខ៖ ចា៎! នៅក្នុងភូមិនឹងទាំងអស់គ្នា។

ក៖ ហើយសំរាប់សព្វថ្ងៃនេះ តើពួកគាត់ប្រកបមុ​ខរបរអ្វីខ្លះ?

ខ៖ ធ្វើស្រែ។

ក៖ ធ្វើស្រែ

ខ៖ ចា៎ៗ មុខរបរធ្វើស្រែបន្តិចបន្តួច គ្រាន់តែហូបនឹង។

ក៖ អូ! ហ្នឹងហើយ!​ ហើយចុះសំរាប់ម្តាយរបស់អ្នកមីង គាត់មានឈ្មោះអ្វីដែរ?

ខ៖ ម្តាយរបស់ខ្ញុំឈ្មោះ គៀត សំ។

ក៖ គៀត សំ?

ខ៖ ចា៎!

ក៖ ហើយចុះសំរាប់ឪពុកអ្នកមីងវិញ គាត់មានឈ្មោះអ្វីដែរ?

ខ៖ ឪពុករបស់ខ្ញុំ គាត់ឈ្មោះ កង កុយ។

ក៖ កង កុយ?

ខ៖​ ចា៎!

ក៖ ហើយសំរាប់ម្តាយរបស់អ្នកមីង សព្វថ្ងៃនេះគាត់មានអាយុប៉ុន្មានហើយ?

ខ៖ ម្តាយរបស់គាត់ស្លាប់បាត់ តាំងពីអាយុហុកគត់។

ក៖ គាត់ស្លាប់ហើយ គាត់ស្លាប់នៅអាយុហុកគត់ ឬអ្នកមីង?

ខ៖ ចា៎!

ក៖ ហើយចុះសំរាប់ឪពុករបស់អ្នកមីងវិញ?

ខ៖ ឪពុករបស់ខ្ញុំ គាត់ស្លាប់នៅអាយុប៉ែតសិបបីឆ្នាំ។

ក៖ អញ្ចឹងសំរាប់អ្នកមីងចាំទេថា ពួកគាត់បានកើតនៅឆ្នាំណាទេ?

ខ៖ អត់ដឹងដែរ យើងជាកូនអត់ដឹង។

ក៖ អញ្ចឹងហ៎! ហើយសំរាប់ម្តាយអ្នកមីង គាត់បានកើតនៅកន្លែងណាដែរ?

ខ៖ ម្តាយរបស់ខ្ញុំគាត់កើតនៅភូមិនឹង ហើយសំរាប់ឪពុកក៏គាត់កើតនៅនឹងដែរ។

ក៖ ហើយសំរាប់ម្តាយរបស់អ្នកមីង គាត់បានស្លាប់ប៉ុន្មានឆ្នាំហើយ?

ខ៖ យូរដែរហើយស្លាប់នឹង ប្រហែលជាម្ភៃឆ្នាំហើយ។

ក៖ ហើយចុះសំរាប់ឪពុករបស់អ្នកមីងគាត់ស្លាប់ប៉ុន្មានឆ្នាំហើយ?

ខ៖ ឪពុករបស់ខ្ញុំ គាត់ទើបស្លាប់បានបួនឆ្នាំទេ។

ក៖ ទើបនឹងស្លាប់បានបួនឆ្នាំទេអ្នកមីង?

ខ៖ ចា៎!

ក៖ អញ្ចឹង កាលគាត់នៅរស់ ឪពុករបស់អ្នកមីង គាត់ប្រកបមុខរបរអ្វីដែរ អ្នកមីង?

ខ៖ ឪពុករបស់ខ្ញុំ គាត់ធ្វើតែស្រែ អត់មានមុខរបរអីទេ។

ក៖ អញ្ចឹង អ្នកមីងមាននៅចាំសាច់រឿង ពីខ្សែជីវិតរបស់ឪពុកម្តាយរបស់អ្នកមីងទេ?
ខ៖ ខ្ញុំមិនបានចាំទេ មិនដឹងដែរ យើងកើតជំនាន់ក្រោយ យើងដឹងតែខ្លួនយើងផ្ទាល់ ដូចកាលអាពត នាំគាត់ទៅនេះទៅនោះ យើងដឹង តែទាល់តែខ្សែជីវិតរបស់គាត់កាលពីម៉ែពីឪមក​ យើងអត់ដឹងទេ។

ក៖ អញ្ចឹងហ៎! ហើយចុះអ្នកមីងមាននៅចាំឈ្មោះរបស់ជីដូនជីតាខាងម្តាយរបស់អ្នកមីងទេ?

ខ៖ នៅចាំតើ!

ក៖ អញ្ចឹងពួកគាត់មានឈ្មោះអ្វីខ្លះ អ្នកមីង?

ខ៖ គាត់ឈ្មោះ តា គៀត យាយ ប៉ុល។​ ហើយខាងជីដូនជីតាខាងឪពុកឈ្មោះ តា វង យាយ អៀត។

ក៖ បាទ! ហ្នឹងហើយ! ហើយអ្នកមីងមានបានដឹងសាច់រឿងពីជីវិតរបស់ជីដូនជីតារបស់អ្នកមីងទេ?

ខ៖ ខ្ញុំអត់បានដឹង អត់ដឹងទេ។ល។

ក៖ អញ្ចឹងហ៎! ដោយសារតែ អ្នកមីងកើតមកពួកគាត់បានស្លាប់អស់ហើយ?

ខ៖ ដូចថាយើងអត់ដែរបានសាច់រឿងរបស់គាត់ ហើយគាត់មិនដែលនិយាយប្រាប់យើង។

ក៖ ហើយសំរាប់អ្នកមីង តើអ្នកមីងបានរៀបការហើយឬនៅ?

ខ៖ ខ្ញុំការតាំងពីឆ្នាំមួយពាន់ប្រាំបួនរយចិតសិបប្រាំមួយ។

ក៖ អញ្ចឹងអ្នកមីងការនៅឆ្នាំមូយពាន់ប្រាំបួនរយចិតសិបប្រាំមួយ។

ខ៖ ចា៎! ប៉ុន្តែប្តីរបស់ខ្ញុំគាត់បានស្លាប់ នៅឆ្នាំមួយពាន់ប្រាំរយចិតសិបប្រាំពីរ។

ក៖ អញ្ចឹងបានន័យថា អ្នកមីងការបានតែមួយឆ្នាំប្តីរបស់អ្នកមីងគាត់បានស្លាប់។ ហើយចុះអ្នកមីង ប្តី របស់អ្នកមីងគាត់បានស្លាប់ដោយសារមូលហេតុអ្វីដែរ?

ខ៖ គាត់ស្លាប់ដោយសារតែសង្រ្គាមសម័យពលពត។

ក៖ គេយកគាត់ទៅសំលាប់ចោល។

ខ៖ គេយកទៅវាយចោលនៅឯណា ឯណី ក៏អត់ដឹងដែរ។

ក៖ អញ្ចឹង! សំរាប់ការរៀបការរបស់អ្នកមីង ត្រូវបានរៀបចំឡើងដោយពួកពលពត ឬក៏រៀបចំឡើង ដោយខ្លួនឯង?

ខ៖ រៀបចំឡើងដោយខាង ស ភឹម។

ក៖ ខាង ស ភឹម។

ខ៖ ចា៎! ខាងភូមិភាគគេអ្នករៀបចំអោយ។

ក៖ ខាងភូមិភាគអ្នករៀបចំអោយយើង ឬអ្នកមីង?

ខ៖ ចា៎!

ក៖ បាទ! អញ្ចឹងសំរាប់ស្វាមីរបស់អ្នកមីងគាត់មានឈ្មោះអ្វីដែរ?

ខ៖ ស្វាមីរបស់ខ្ញុំឈ្មោះ ផល តែសំរាប់ឪពុកម្តាយឈ្មោះអ្វី អត់ស្គាល់ទេ។

ក៖ អញ្ចឹង! អ្នកមីងបានរៀបការនៅក្នុងឆ្នាំណាដែរ?

ខ៖ ក្នុងឆ្នាំចិតសិបប្រាំមួយ។

ក៖ ឆ្នាំមួយពាន់ប្រាំបួយរយចិតសិបប្រាំមួយ។​ ហើយចុះថ្ងៃណា ខែណា អ្នកមីងនៅចាំទេ?

ខ៖ ខ្ញុំអត់ចាំទេ។

ក៖ ហើយការរៀបការហ្នឹង​ ឪពុកម្តាយជាអ្នករៀបចំអោយ ឬក៏ពួកពលពត?

ខ៖ រៀចចំឡើងដោយពួកអង្គការ។

ក៖ អង្គការនៅក្នុងសម័យសង្រ្គាមជាអ្នករៀបចំអោយ។ ហើយអ្នកមីងមាននៅចាំទេថា កាលរៀបការហ្នឹងមានថ្លៃជំនួនដែរឬទេ?

ខ៖ អត់មានទេ។

ក៖ អត់មានទេ អ្នកមីង?

ខ៖ អត់មានទេជំនាន់នោះ ព្រោះការម្តងច្រើនគូរណាស់។

ក៖ ហ្នឹង! ហើយអ្នកមីងមាននៅចាំ ពេលដំបូងដែរអ្នកមីងហើយនឹងលោកពូបានជួបគ្នា?

ខ៖ នៅចាំ! នៅពេលដំបូងគាត់បានស្នើររៀបការជាមួយខ្ញុំតាមរយៈមេក្រុម​ តែខ្ញុំអត់ទទួលទេ ខ្ញុំប្រកែក ហើយគាត់ស្នើរខ្ញុំតាមរយៈក្រសួង (ពេលនោះគេមានក្រសួងរបស់គេ) គេអោយខ្ញុំទទួល យកឈ្មោះហ្នឹងណា ហើយខ្ញុំក៏តាមគេទៅក៏ចប់ទេ។ ហើយក៏រៀបការនៅខែ ចូលខែប្រាំពីរហើយ ពេលយើងស្ទូងដក។

ក៖ ចាទ! ចាទ!

ខ៖ ហ្នឹងហើយ! ការនៅព្រែកពោធិយើងនឹង។

ក៖ នៅព្រែកពោធិ៍។ អ្នកមីងមាននៅចាំឈ្មោះភូមិ ឃុំ ទេអ្នកមីង?

ខ៖ នៅព្រែកពោធិ៍​ ឬ? អត់ចាំទេ។

ក៖ អត់ចាំទេអ្នកមីង! ហើយអញ្ចឹង អ្នកមីងចេះអាននិងសរសេរអក្សរខ្មែរដែរឬទេ អ្នកមីង?

ខ៖ អត់ចេះទេក្មួយអើយ។

ក៖ អញ្ចឹង! តើអ្នកមានចេះអាន និងសរសេរភាសាណាក្រៅពីភាសារខ្មែរទេ?

ខ៖ អត់ចេះទាំងអស់នឹង។

ក៖ អញ្ចឹងសំរាប់អ្នកមីងបានរៀនដល់ថ្នាក់ទីប៉ុន្មានដែរ?

ខ៖ គ្មានបានរៀនទេក្មួយអើយ បើបានរៀននោះបានចេះនឹងគេខ្លះហើយ គ្មានបានចូលសាលា ចូលអីនឹងគេទេ មើលតែក្របីពេលនៅតូច រួចតែពីក្របីទៅ ពួកអាពតកៀរយកទៅតែម្តង ពួកសហករគេ ចូលទៅគេចាប់យើងទៅណេះ ទៅណោះ​ ដើរបែកពីម៉ែពីឪទៅ ទល់តែឆ្នាំចិតសិបប្រាំបីទើបបាន ជួបជុំម៉ែឪវិញ ហើយដល់ឆ្នាំចិតសិបប្រាំបួនទើបគេរំដោះបាន។

ក៖ អញ្ចឹង សំរាប់អ្នកមីងមានដូចជា​ មិត្តភក្តិជិតស្និតទេអ្នកមីង?

ខ៖ មិត្តភក្តិជិតស្និត ចេះតែមានហើយ តែនៅឆ្ងាយៗពីគ្នា ឥឡូវបែកគ្នាមិនដែលបានជួបគ្នាតាំងពី ជំនាន់សង្រ្គាមមកណា។

ក៖ ហើយអញ្ចឹង អ្នកមីងមាននៅចាំឈ្មោះរបស់គាត់ទេ?

ខ៖ ភ្លេច ភ្លេចអស់ហើយ នៅចាំតែមួយទេ ដែលគាត់រស់នៅ អូររាំងឪ។

ក៖ ហើយអញ្ចឹង តើគាត់មានឈ្មោះអ្វីដែរ អ្នកមីង?

ខ៖ ឈ្មោះ តុន តែត្រកូលឈ្មោះអីអត់ចាំទេ។

ក៖ ឈ្មោះតុន?

​ខ៖ គាត់ជាស្រីណា ប្តីឈ្មោះតុល ហើយប្រពន្វឈ្មោះតុន។

ក៖ ហើយសំរាប់អ្នកមីង កាលនៅពីក្មេង អ្នកមីងចូលចិត្តធ្វើអ្វីខ្លះជាមួយគាត់នឹងអ្នកមីង?

ខ៖ គ្មានធ្វើអ្វីទេ ប្រលែង និងលេងជាមួយគ្នា គ្មានធ្វើអ្វីទេ​​​។

ក៖ អញ្ចឹង! តើសព្វថ្ងៃនេះអ្នកមីងបានធ្វើការអ្វីខ្លះដើម្បីចិញ្ចឹមជីវិត?

ខ៖ មីងធ្វើតែស្រែតិចៗទេ គ្រាន់តែហូប​ ដើរស៊ីឈ្មួលគេខ្លះទៅ ដូចក្មួយអញ្ចឹង ស៊ីឈ្នួលគេតើ នឹងទើបតែមកពីរើសស្វាយទេនឹង ហើយបន្តិចទៀតនឹងទៅទៀតហើយ។

ក៖ អញ្ចឹងសំរាប់អ្នកមីង តាំងពីក្មេងរហូតមកដល់ពេលនេះ អ្នកមីងគិតថាជីវិតរបស់អ្នកមីងមានការ​ផ្លាស់ប្តូរអ្វីខ្លះ?

ខ៖ គ្មានផ្លាស់ប្តូរទៅណាទេ នៅតែប៉ុណ្ណឹងក្មួយអើយ មិនដឹងថាទៅរកមុខរបរអីផ្លាស់ប្តូរអោយខុសពី​ ស្រែនឹងដូចអត់មានផង យើងអត់មានចំណេះចេះរកស៊ីអីនឹងគេ ដើរស៊ីឈ្នួលគេទៅ មួយថ្ងៃមួយម៉ឺន ពីរម៉ឺនយកប៉ុននឹង។

ក៖ ហើយអញ្ចឹង! អ្នកមីង តើមានម្ហូបណាដែលអ្នកមីងចូលចិត្តហូបជាងគេទេ?

ខ៖ ម្ហូបចូលចិត្តជាងគេហ៎!ខ្ញុំសព្វថ្ងៃនឹងបើត្រីចូលចិត្តហូបជាងគេ ហើយបើថាសាច់មិនសូវហូបទេ។

ក៖ ហើយសំរាប់ល្បែងប្រជាប្រិយខ្មែរវិញ តើអ្នកមីងចូលចិត្តលេងដែរឬទេ អ្នកមីង?

ខ៖ ចូលចិត្តតើ លេងដល់ណាដល់ណី។

ក៖ ហើយសំរាប់ល្បែងប្រជាប្រិយខ្មែរ តើអ្នកមីងចូលចិត្តលេងល្បែងអ្វីខ្លះ?

ខ៖ ចូលចិត្តរាំ។

ក៖ រាំវង់​ ឬអ្នកមីង?

ខ៖ ហ្នឹងហើយ!

ក៖ តើអ្នកមីងមាននៅចងចាំចំរៀង តាំងពីក្មេងមកដល់ឥឡូវ​ តើអ្នកមីងមានចូលចិត្តបទចំរៀងណាទេ?

ខ៖ បទចំរៀងហ៎! ចំរៀងរាំវង់យើងពីដើមៗចូលចិត្ត ដល់មកដល់ក្រញ៉េងក្រញ៉ាងរាល់ថ្ងៃនឹងអត់ចូលចិត្តទេ។

ក៖ អញ្ចឹងនៅក្នុងក្រុមគ្រួសារអ្នកមីង មាននរណាដែលចេះលេងដូចជាភ្លេងខ្មែរ ឬភ្លេងសម័យទេ?

ខ៖ បងប្អូនយើងហ៎! គ្មានចេះទេ ហ្នឹងចេះអីហ្នឹង។

ក៖ ហើយចឹងអ្នកមីង សំរាប់អ្នកមីង ពីក្មេងមកផ្ទះរបស់អ្នកមីងមានលក្ខណៈដូចមេ្តចដែរ?

ខ៖ មានលក្ខណៈពិបាក មិនសូវជាបានស្រួលបួលនឹងគេទេ នៅរហេករហែក ខ្វះខាត ទើបតែមក ឥឡូវទេបានធ្វើផ្ទះបាននៅរៀងស្រួលបួលតិច។

ក៖ ហើយចឹង ផ្ទះពីមុននឹង បានកសាងឡើងនឹង ដោយជួលគេ ឬធ្វើដោយខ្ឡួនឯង អ្នកមីង?

ខ៖ ជួលគេ។

ក៖ ហើយសំភារៈសំរាប់ធ្វើផ្ទះនឹង បានមកពីណាដែរអ្នកមីង?

ខ៖ យើងធ្វើស្រែតិចៗនឹង ចេះតែសន្សំទៅណា។

ក៖ ហើយអញ្ចឹង! អ្នកមីងមានជំនាញដែលបន្តវេនពីគ្រួសារដូចជា ត្បាញវល្លិ៍ ឬក៏ជំនាញកូរស្ករត្នោតអីទេអ្នកមីង?

ខ៖ អត់ជំនាញទេ អត់ចេះទេ មិនដែលរៀនទេ។

ក៖ ហើយអញ្ចឹង នៅក្នុងជីវិតរបស់អ្នកមីង អ្នកមីងធ្លាប់មានការលំបាកទេ?

ខ៖ លំបាកមាន លំបាកផង ស្រួលផង វាទៅទទឹមគ្នានឹងណា​ ទាំងពីរនឹងណា។

ក៖ ហើយអញ្ចឹង នៅពេលអ្នកមីងជួបការលំបាក តើអ្នកមីងបានឆ្លងកាត់ការលំបាកនឹងដោយរបៀបណាដែរអ្នកមីង?

ខ៖ ដោយស្មុគស្មាញនៅក្នុងចិត្តនឹង ដូចថាវាទៅដូចមិនស្រលះចិត្តនឹង នឹកពិបាក ខ្វះខាត់សព្វគ្រប់ ចេះតែនឹងឃើញហើយ វាមិនបានសំបូរសប្បាយនឹងគេ ចេះតែគិតច្រើនវែងឆ្ងាយទៅ គ្មាននេះគ្មាននោះអីចឹង ប៉ុណ្ណោះវាមិនពិបាកអីដល់ទៅខ្លាំងធ្ងន់ធ្ងរ គ្រាន់តែថាពិបាកយើងគ្មាន។

ក៖ ហើយអញ្ចឹង សំរាប់អ្នកមីង អ្នកមីងមានបទពិសោធន៍ល្អៗនៅក្នុងជីវិតទេអ្នកមីង ដូចជាការរៀបអាពាហ៍ពិពាហ៍បងប្អូន ឬក៏រៀបអាពាហ៍័ពិពាហ៍កូនចៅអី?

ខ៖ មាន ក្នុងជីវិតយើងមានការក្មួយ ការប្អូនអីចឹង យើងសប្បាយ យើងអរ។

ក៖ អញ្ចឹងសំរាប់អ្នកមីង កាលនៅពីក្មេង អ្នកមីងធ្លាប់មានក្តីសង្ឃឹមថាធំឡើង អ្នកមីងចង់ធ្វើអ្វីទេ?

ខ៖ នៅពីក្មេង! នៅពីក្មេងគ្មានចង់ធ្វើអ្វីទេ ចង់ធ្វើតែតម្បាញ តែអត់បានទៅរៀនចេះទេ ចង់តែអត់បានធ្វើ។

ក៖ អញ្ចឹងសំរាប់អ្នកមីងពីក្មេងចង់ធ្វើតម្បាញតែអត់បានធ្វើទេ។

ខ៖ អត់បានដូចក្តីបំណងទេ។

ក៖ អត់បានដូចបំណងទេ។ ហើយអញ្ចឹង បើសិនជាអ្នកមីងផ្តាំផ្ញើរទៅកូនចៅជំនាន់ក្រោយ តើអ្នកមីងនឹងផ្តាំផ្ញើរអ្វីខ្លះអ្នកមីង?

ខ៖ ផ្តាំយ៉ាងម៉េចបើយើងមិនបានចេះមិនបានដឹង។

ក៖ អត់ទេ នៅក្នុងចិត្តរបស់អ្នកមីងណា ក្នុងគំនិតរបស់អ្នកមីង តើអ្នកមីងចង់អោយពួកគាត់ធ្វើអ្វីខ្លះសំរាប់ក្មេងកូនចៅជំនាន់ក្រោយ?

ខ៖ អោយកូនចៅជំនាន់ក្រោយនឹង អោយប្រឹងរៀនសូត្រ អោយចេះអោយដឹង អោយដូចជំនាន់មុន ពីដើម ចាស់ពីដើមមកយ៉ាងម៉េចៗ អោយមើលតាម ដូចថាគំរូ អោយរៀនមើលតាមសាច់រឿងជំនាន់ មុននឹងវាយ៉ាងម៉េច ហើយជំនាន់ឥឡូវវាយ៉ាងម៉េច តែប៉ុណ្ណោះ។

ក៖ ហើយអញ្ចឹង បើ់សិនជាអ្នកមីងចង់អោយពួកគាត់ជៀសវាង តើអ្នកមីងចង់អោយពួកគាត់ជៀសវាងពីអ្វីខ្លះ អ្នកមីង?

ខ៖ អោយជៀងវាងដូចថា កុំអោយមានភ្លើតភ្លើនដែលធ្វើអោយយើងមិនពេញលក្ខណៈជាមនុស្សអី អោយចេញទៅ អោយញាតិគេសរសើរថា​ កូននេះចេះដឹងអីចឹង ហើយអោយសុភាពរាបសារ ចេះដឹងចាស់ទុំ នឹងចិត្តខ្ញុំចឹងរាល់ថ្ងៃ។

ក៖ ហើយអញ្ចឹង អ្នកមីងមានចង់អោយគាត់ចៀសផុតពីគ្រឿងញៀន គ្រឿងអ្វីទេអ្នកមីង?

ខ៖ នឹងហើយ ចង់អោយជៀសអោយផុតរឿងគ្រឿងញៀននឹង កុំអោយមានដាក់នៅក្នុងខ្លួន ព្រោះគ្រឿងនឹងវាមិនល្អទេ ជីវិតយើងវាត្រូវគ្រោះថា្នក់។ ក្នុងជីវិតយើងមួយៗតែមានអានុងដាក់ហើ់យមានហើយ។

ក៖ ហើយអញ្ចឹងនៅចុងក្រោយសំរាប់ខ្ញុំ ខ្ញុំសូមអរគុណអ្នកមីងច្រើនសំរាប់ពេលវេលាដែលអ្នកមីង អនុញ្ញាតិអោយខ្ញុំសំភាសន៍អ្នកមីង អំពីខ្សែជីវិតរបស់អ្នកមីង ហើយសូមជូនពរអ្នកមីង អោយអ្នកមីងមានសុខភាពល្អ ហើយរកស៊ីចេះតែមានបាន ហើយនឹងថា ការសំភាសន៍របស់យើង នឹងជួយដល់កូនចៅរបស់អ្នកមីងជំនាន់ក្រោយ ថាខ្សែជីវិតរបស់ពួកគាត់ នឹងរៀនពីខ្សែជីវិតរបស់អ្នកមីង ហើយនឹងជួយពួកគាត់ឆ្លងផុតការលំបាកដែលអ្នកមីងធ្លាប់ជួបប្រទះពីមុនចឹងណាអ្នកមីង។ ហ្នឹងហើយ ខ្ញុំសូមអោយកូនចៅអ្នកមីងអោយជៀសផុតពីគ្រឿងញៀន ឬក៏អ្វីៗដែលមិនល្អ ដូចដែលបំណងដែលអ្នកមីងដែលនិយាយមុនចឹងណាអ្នកមីង ហើយក៏សូមជូនពរដល់កូនចៅអ្នកមីងថា ពួកគាត់នឹងទទួលបានជោគជ័យលើឧបសគ្គទាំងឡាយដែលពួកគាត់បានជួបប្រទះ ហើយគាត់នឹងទទួលបាននៅពរជ័យមកពីខ្សែជីវិតរបស់អ្នកមីង ដើម្បីគាត់អាចឈ្នះលើឧបសគ្គអស់នឹង។ អញ្ចឹង អ្នកមីងសូមអរគុណសំរាប់ការសំភាសន៍។

សង្ខេប៖ អ្នកមីង កង ស៊ីម គាត់រស់នៅក្នុងភូមិផ្នត់ដំរីខាងត្បូង ឃុំដំរិល ស្រុកអូររាំងឪ ខេត្តត្បូងឃ្មុំ គាត់ជាបងគេនៅក្នុងចំណោមបងប្អូនបួននាក់ ហើយប្តីរបស់គាត់បានស្លាប់ដោយសារពួកពលពត សំលាប់ហើយនៅលីវរហូតមកដល់សព្វថ្ងៃ។ ហើយនៅក្នុងសម័យសង្រ្គាមគាត់បានបែកបាក់ពីឪពុកម្តាយបងប្អូន តែសំណាងល្អក្នុងឆ្នាំចិត្តប្រាំបីគាត់បានជួបជុំជាមួយក្រុមគ្រួសារគាត់វិញ។​ គាត់ប្រកបមុខរបស់ធ្វើស្រែ ហើយនឹងដើរស៊ីឈ្មួលគេដើម្បីចិញ្ចឹងខ្លួនឯង ដោយសារគាត់គ្មានកូនចៅទេ។ ក្នុងជីវិតរបស់គាត់មានការលំបាកច្រើនតែការលំបាកនោះវាមិនពិបាកដល់ថ្នាក់គាត់ទ្រាំមិនបាននោះទេ។